Deep Space Network
Store norske leksikon,Teknologi og industri,Romvirksomhet,Romteknikk
Deep Space Network (DSN) er NASAs nettverk av store bakkeantenner for kommunikasjon med ubemannede romsonder langt ute i verdensrommet. Det er det største og mest sensitive vitenskapelige telekommunikasjonssystemet i verden.
Deep Space Network består av tre stasjoner med 120 graders avstand i lengdegrad: Goldstone i California, USA, Canberra i Australia og Madrid i Spania. Plasseringen av disse fasilitetene gjør at kommunikasjonen med romsonder kan opprettholdes kontinuerlig ettersom Jorden roterer. Stasjonene er utstyrt med bevegelige antenner som har en diameter på 70 meter. Stasjonene bruker også mindre antenner, med diameter på 34 meter og 26 meter.I tillegg til å opprettholde kommunikasjon med romsonder benyttes Deep Space Network til å gjøre radar- og radiobølgeobservasjoner for å lære mer om solsystemet og universet.Forløperen til Deep Space Network ble etablert i 1958 og ble brukt til å følge NASAs første satellitt, Explorer 1. I dag brukes Deep Space Network blant annet til å ta imot signaler fra Voyager 1 og 2, Lunar Reconnaissance Orbiter, Curiosity og Juno.Nettverket driftes av NASAs Jet Propulsion Laboratory.Andre romorganisasjoner, som ESA og nasjonale organisasjoner i Russland, India og Kina, drifter også lignende nettverk for sine interplanetariske romsonder. I mange tilfeller kan disse nettverkene samarbeide og støtte hverandres oppdrag ved behov. Les mer i Store norske leksikon radiobølger romvirksomhet ESA ESTRACK Eksterne lenker NASA/JPL: Deep Space Network